

Το Θέατρο Τέχνης γνωρίζεται με το κοινό του

*Ανοιχτή συζήτηση μετά την παράσταση «Η Λέσχη»*

*«Κι όμως πρέπει να λογαριάσουμε πώς προχωρούμε*

*...Κι όμως πρέπει να λογαριάσουμε κατά πού προχωρούμε...»*

**Γ. Σεφέρης**

Την Κυριακή 29 Οκτωβρίου στις 10 μ.μ. θα πραγματοποιηθεί στο Υπόγειο του Θεάτρου Τέχνης συζήτηση μετά την παράσταση «Η Λέσχη», του πρώτου μέρος της τριλογίας «Ακυβέρνητες Πολιτείες» του Στρατή Τσίρκα που θα παρουσιαστεί φέτος στις σκηνές του Θεάτρου Τέχνης σε συμπαραγωγή με το Εθνικό Θέατρο. Ευελπιστούμε η συζήτηση αυτή να αποτελέσει  μια απόπειρα ειλικρινούς προσέγγισης των ανάγκων και των επιθυμιών των καλλιτεχνών και του θεάτρου εν γένει και παράλληλα των αντιστοίχων  αναγκών, επιθυμιών και προσδοκιών του κοινού. Επίσης, με αφορμή τη συγκεκριμένη συζήτηση, να επιτευχθεί μια ουσιαστική ανάδειξη των ζητημάτων που γεννά τόσο το ανέβασμα της τριλογίας, όσο και η σημαντική σύμπλευση-συνεργασία που επιχειρείται για πρώτη φορά ανάμεσα στα δύο ιστορικά θέατρα της χώρας.

Στη συζήτηση θα λάβουν μέρος ο καλλιτεχνικός διευθυντής του Εθνικού Θεάτρου Στάθης Λιβαθινός , ο αναπληρωτής καλλιτεχνικός διευθυντής του Εθνικού Θεάτρου Θοδωρής Αμπαζής, η μεταφράστρια, φιλόλογος και ποιήτρια  Χρύσα Προκοπάκη, ο Γιάννης Παπαθεοδώρου, καθηγητής νεοελληνικής φιλολογίας στο Τμήμα Φιλολογίας του Πανεπιστημίου Ιωαννίνων και ειδικός πάνω στον βίο και το έργο του Στρατή Τσίρκα και φυσικά οι σκηνοθέτες των παραστάσεων της τριλογίας του Τσίρκα “Ακυβέρνητες Πολιτείες”: Έφη Θεοδώρου, Γιάννης Λεοντάρης και Άρης Τρουπάκης, μαζί με τους  ηθοποιοιούς και τους συντελεστές των παραστάσεων. Τη συζήτηση θα συντονίσει η καλλιτεχνική διευθύντρια του Θέατρου Τέχνης Μαριάννα Κάλμπαρη.

Η συζήτηση αυτή εντάσσεται στο πλαίσιο της δράσης «**Το Θέατρο Τέχνης γνωρίζεται με το κοινό του»**μέσα από την οποία - με σημείο εκκίνησης καθεμιά από τις  παραστάσεις που παρουσιάζονται στις σκηνές του Θεάτρου Τέχνης- το Θέατρο επιθυμεί να γνωριστεί με το κοινό του και να ανοίξει μαζί του δημιουργικό διάλογο.

**Η είσοδος στη συζήτηση θα είναι ελεύθερη.**